Mashaba sê hy is hier om te blyHerman Mashaba, leier van ActionSA. (Foto: ActionSA) Herman Mashaba, president van ActionSA, het Dinsdag gerugte ontken dat hy van voornemens is om dié party te verlaat. “ŉ Artikel op IOL het kwaadwillig aangevoer dat ek ActionSA gaan verlaat – die politieke party wat ek gestig het om Suid-Afrika te herstel,” sê Mashaba in ŉ verklaring. “Niks kan verder van die waarheid af wees nie. Dit is oneerlike en kwaadwillige beriggewing (en gepubliseer sonder om my kommentaar te kry). Ek sal persoonlik met IOL en die persombudsman kontak maak totdat dit met ŉ volledige verskoning teruggetrek word.” Mashaba sê die artikel poog om aan te dui dat daar ŉ tipe konflik in ons leierskap is oor koalisies. Alhoewel ActionSA met ŉ hersiening begin het oor ons benadering, en alhoewel ek verwag dat ons senaat volledig hieroor sal debatteer, is daar geen meningsverskil oor die feit dat ŉ koalisie met die ANC nie ŉ opsie is wat ons sal oorweeg nie. Hieroor is ons eenvormig in ons mening.” Mashaba sê die leierskap van ActionSA is ŉ span wat hy lei. “Daar was geen gesprekke wat sonder my kennis of sonder die mandaat van besluitnemingstrukture in ons party plaasgevind het nie. Om enigiets anders voor te stel, is oneerlik.” Hy sê in ŉ onderhoud met Clement Manyathela Dinsdagoggend op 702 oor of hy saam met die ANC sal werk, was sy antwoord dat hy nie ŉ party kan lei wat in koalisie is met die ANC nie. “Om hieruit die aanname te maak dat ek ActionSA sal verlaat, is verregaande. ActionSA is gestig om ŉ alternatief te wees vir Suid-Afrikaners. Dit bly my missie en die missie van elke leier in ons senaat.”